‘সবাই আসুন। আমাদের বাঁচান। জিগাতলার একটি পার্টি সেন্টারে অনেক অনেক ছাত্রীকে তুলে নিয়ে ধর্ষণ করছে ছাত্রলীগের লোকজন। চারজন ছাত্রভাইকে হত্যা করেছে। আপনারা এখনো ঘরে বসে থাকবেন। সবাই এসে আমাদের বাঁচান।’ কথাগুলো ৪ আগস্ট নিরাপদ সড়কের দাবিতে শিক্ষার্থীদের আন্দোলন চলাকালে ফেসবুকে ভাইরাল হওয়া একটি ভিডিওতে থাকা মুখ ঢাকা এক নারীর। একই দিন বীভৎস অবস্থায় থাকা কয়েকজন নারীর লাশের ছবিকে ছাত্রলীগের ধর্ষণের শিকার বলে প্রচার করা হয় সামাজিক যোগাযোগমাধ্যমে। তবে অনেক খোঁজাখুঁজি করেও বাস্তবে এমন ঘটনার অস্তিত্ব পায়নি আইন প্রয়োগকারী সংস্থা। তবে প্রকাশিত ছবিগুলো ভারত ও বাংলাদেশে বিভিন্ন সময়ে ঘটে যাওয়া অতীত ঘটনার ছবি বলেই প্রমাণ মিলেছে। ঢাকা মহানগর পুলিশের সাইবার ক্রাইম বিভাগের উপ-কমিশনার মো. আলীমুজ্জামান বলেন, সোশ্যাল মিডিয়ায় অনেক তথ্য, ভিডিও তথ্য আসতে পারে। তবে শেয়ার করার আগে আইনানুগ প্রশ্নের বিপরীতে প্রত্যেককে ওই তথ্য পুঙ্খানুপুঙ্খভাবে যাচাই-বাছাই করে নিজ দায়িত্বে শেয়ার করা উচিত। আমরা সোশ্যাল মিডিয়ায় প্রপাগান্ডামূলক পোস্টগুলো কঠোরভাবে মনিটরিং করছি। ইতোমধ্যে পাঁচটি মামলার বিপরীতে নয়জন গ্রেফতার হয়েছেন। তার মধ্যে সাতজন রিমান্ডে রয়েছেন।